ธนาคารตระหนักถึงความสำคัญของการกำกับดูแลกิจการที่ดี
ตามหลักบรรษัทภิบาลที่มุ่งเน้นให้เกิดความโปร่งใส สามารถตรวจสอบและเปิดเผยได้
โดยการแสดงรายงาน การวิเคราะห์ผลประกอบการ และทิศทางในการดำเนินงานต่อผู้ถือหุ้น ลูกค้า
ตลอดจนสาธารณชนทั่วไป

ธนาคารได้จัดวางระบบการควบคุมภายในและมีการติดตามประเมินผลการปฏิบัติตามระบบการควบคุมภายในที่ใช้อย่างต่อเนื่องและสม่ำเสมอ
เพื่อปรับปรุงการควบคุมภายในให้มีประสิทธิผล
เหมาะสมกับสภาพแวดล้อมและความเสี่ยงที่เปลี่ยนแปลงไป

ในรอบปีที่ผ่านมา ธนาคารกำหนดทิศทางในการดำเนินธุรกิจอย่างชัดเจนที่จะก้าวสู่ความเป็น
The Convenience Bank หรือธนาคารแสนสะดวกโดยสมบูรณ์แบบ
มีผลิตภัณฑ์และบริการทางการเงินที่หลากหลาย เข้าถึงกลุ่มลูกค้าเป้าหมาย ให้บริการรวดเร็ว
แม่นยำ ในราคาที่แข่งขันได้ มีเครือข่ายที่ครอบคลุมทุกพื้นที่
สนับสนุนการให้บริการทางการเงินแก่หน่วยงานภาครัฐ โดยมุ่งเน้นหลักการบริหารจัดการที่ดี
และให้ความสำคัญต่อการปรับปรุงกรอบการปฏิบัติงานอย่างมีประสิทธิภาพ

ในการนี้ ธนาคารได้เตรียมความพร้อมในการวางระบบบริหารความเสี่ยงให้ครอบคลุมทุกด้าน
เพื่อรองรับการบริหารความเสี่ยงตามแนวทาง Basel II
ด้วยการพัฒนาเครื่องมือในการบริหารจัดการความเสี่ยงที่เป็นมาตรฐาน สร้างระบบ Real Time
Monitoring ให้มีการ Check & Balance
รวมทั้งมุ่งเน้นการตรวจสอบตามฐานความเสี่ยงในเชิงรุก
รวมถึงการวางระบบกำกับดูแลการปฏิบัติงาน (Compliance) ให้เข้าสู่มาตรฐานสากล

-   ความเห็นของคณะกรรมการตรวจสอบ

ในรอบปี 2548 คณะกรรมการตรวจสอบปฏิบัติภารกิจตามที่ได้รับมอบหมายจากคณะกรรมการธนาคาร
โดยมุ่งเน้นเสริมสร้างประสิทธิภาพในการดำเนินการและเพิ่มมูลค่าให้องค์กร เป็นเครื่องมือ
หรือกลไกที่สำคัญให้กิจการมีการกำกับดูแลกิจการที่ดี (Good Governance)
สร้างความมั่นใจและความน่าเชื่อถือว่าได้มีการตรวจสอบและกำกับดูแลอย่างรอบคอบ
มีความยุติธรรม โปร่งใส และตรวจสอบได้ เพื่อให้รายงานทางการเงินมีความถูกต้อง น่าเชื่อถือ
และเพื่อผลักดันให้ธนาคารมีระบบการควบคุมภายในที่เหมาะสมตามสภาพแวดล้อมที่เปลี่ยนแปลงอยู่เสมอ
และสนับสนุนการบริหารจัดการความเสี่ยงอย่างเป็นระบบ
เน้นการตรวจสอบเกี่ยวกับระบบการควบคุมภายในที่ไม่รัดกุม
การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย กฎหมายที่เกี่ยวข้องกับธุรกิจธนาคาร
ประกาศธนาคารแห่งประเทศไทย และระเบียบปฏิบัติงานของธนาคาร
รวมทั้งการป้องปรามการทุจริต
โดยมีการรายงานกิจกรรมของคณะกรรมการตรวจสอบและให้ข้อเสนอแนะตามความเหมาะสมต่อคณะกรรมการธนาคารอย่างสม่ำเสมอ
และคณะกรรมการตรวจสอบมีความเห็นว่า

1. ระบบบัญชีและรายงานทางการเงินของธนาคารได้จัดทำขึ้นตามหลักบัญชีที่รับรองทั่วไป
และเปิดเผยข้อมูลอย่างเพียงพอ ครบถ้วน และเชื่อถือได้

2.
ธนาคารมีการจัดวางระบบการควบคุมภายในและมีการติดตามประเมินผลการปฏิบัติตามระบบการควบคุมภายในอย่างต่อเนื่องและสม่ำเสมอ
เป็นไปตามระเบียบคณะกรรมการตรวจเงินแผ่นดิน ว่าด้วยการกำหนดมาตรฐานการควบคุมภายใน
พ.ศ. 2544

คณะกรรมการตรวจสอบเชื่อมั่นว่ากิจกรรมที่ได้ปฏิบัติดังกล่าวข้างต้น
ย่อมมีส่วนผลักดันให้ธนาคารมีระบบการบริหารจัดการที่ดี มีความโปร่งใสในการดำเนินงาน
ตรวจสอบได้ และรักษาผลประโยชน์ของผู้มีส่วนเกี่ยวข้องทุกฝ่าย เป็นไปตามหลักบรรษัทภิบาล

-   รายงานของคณะกรรมการตรวจสอบ

คณะกรรมการตรวจสอบ ประกอบด้วยกรรมการอิสระและกรรมการที่ไม่ได้เป็นผู้บริหารของธนาคาร
จำนวน 3 ท่าน มีวาระการดำรงตำแหน่ง 3 ปี ทั้งนี้ ตั้งแต่วันที่ 29 เมษายน 2547

ในรอบปี 2548 ที่ผ่านมา คณะกรรมการตรวจสอบได้มีการประชุม 22 ครั้ง
เพื่อพิจารณารายงานทางการเงินของธนาคาร ความเพียงพอของระบบการควบคุมภายใน
แผนการสอบทานสินเชื่อและแผนการตรวจสอบ รวมทั้งภารกิจอื่นๆ ตามที่ได้รับมอบหมาย
และได้รายงานผลการประชุมทุกครั้งต่อคณะกรรมการธนาคาร สรุปสาระสำคัญได้ ดังนี้

-   สอบทานผลประกอบการรายเดือน งบการเงินรายไตรมาส
    งวดบัญชีและงบการเงินประจำปีร่วมกับผู้สอบบัญชีและ ฝ่ายการบัญชี เพื่อให้มั่นใจว่า
    ระบบบัญชีและรายงานทางการเงินจัดทำขึ้นตามหลักการบัญชีที่รับรองทั่วไป
    และเปิดเผยข้อมูลอย่างเพียงพอ ครบถ้วน และเชื่อถือได้

-   สอบทานการปฏิบัติตามกฎระเบียบ กฎหมายและข้อบังคับขององค์กรกำกับดูแลโดยเคร่งครัด
    และสอบทานรายการระหว่างกันของธนาคารกับบริษัทย่อย รวมทั้งรายการเกี่ยวโยงกัน
    หรือรายการที่อาจเกิดความขัดแย้งทางผลประโยชน์ เพื่อให้เกิดความโปร่งใส
    และไม่ปรากฎรายการที่กระทบต่อธนาคารอย่างมีนัยสำคัญ

-   สอบทานแนวทางการบริหารความเสี่ยง พิจารณารายงานผลการตรวจสอบ
    ข้อสังเกตผลการประเมินระบบการควบคุมภายใน และแลกเปลี่ยนข้อคิดเห็นกับผู้บริหารฝ่าย
    ตลอดจนติดตามการจัดทำระบบการควบคุมภายในและการจัดทำแบบประเมินการควบคุมภายในด้วยตนเองตามระเบียบคณะกรรมการตรวจเงินแผ่นดิน
    ว่าด้วยการกำหนดมาตรฐานการควบคุมภายใน พ.ศ.2544
    และมั่นใจว่าระบบการควบคุมภายในของธนาคารมีความเหมาะสมและเพียงพอ

-   สอบทานร่วมกับฝ่ายจัดการอย่างสม่ำเสมอเพื่อให้มั่นใจว่าธนาคารได้ปฏิบัติถูกต้องตามกฎหมาย
    ข้อบังคับ และระเบียบปฏิบัติงานของธนาคาร และองค์กรกำกับดูแล อาทิ
    สำนักงานการตรวจเงินแผ่นดิน และ ธนาคารแห่งประเทศไทย เป็นต้น

-   พิจารณา เสนอแต่งตั้ง
    และเสนอค่าตอบแทนผู้สอบบัญชีต่อคณะกรรมการธนาคารเพื่อขออนุมัติต่อที่ประชุมผู้ถือหุ้น

-   พิจารณาให้ความเห็นชอบแผนการตรวจสอบและงบประมาณประจำปีของสำนักตรวจสอบภายใน
    และแผนการสอบทานสินเชื่อประจำปี โดยมุ่งเน้น
    วัตถุประสงค์และขอบเขตการตรวจสอบให้ครอบคลุมถึงความเสี่ยงที่สำคัญในแต่ละหน่วยงานและระดับกิจกรรม

คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
แสดงความเห็นอย่างตรงไปตรงมา
และสนับสนุนให้ธนาคารมีระบบการควบคุมภายในและการบริหารความเสี่ยงที่ดี มีความโปร่งใส
ตรวจสอบได้ ตามหลักบรรษัทภิบาลที่ดี

  ( นายชัยอนันต์ สมุทวณิช )

  ประธานกรรมการตรวจสอบ